別李宰
作者：陸文圭
朝代：宋

paragraphs: 句曲一山縣，東西俱百里。
三茅地有靈，出宰多才美。
前有趙與謝，今有程與李。
李爲山東望，聲價高莫比。
清明一古鏡，冷浸玉泉裏。
敏哉製錦手，洗却鳴琴耳。
仁心非邀譽，直道不容毀。
慈姁牧細民，謙撝揖多士。
學館盛文風，講席究經旨。
有客東北來，空齋兀書几。
彈鋏笑馮驩，下榻慚孺子。
樂雖足一瓢，飽不望四簋。
既爲邑之氓，是亦吾所耻。
饑餓欲賙之，餽蒱斯受已。
將歸重回首，决去負知己。
冉冉楚山雲，悠悠斷江水。